Steinhoff val skerp ná teleurstellende nuus | Netwerk24
Deur Nellie Brand-Jonker 06 Desember 2018 10:19
Steinhoff se aandeelprys het Donderdag net ná die markopening met 21% geval tot R1,40 nadat die maatskappy gesê het die forensiese ondersoek na sy boeke en die uitreiking van sy geouditeerde jaarstate is maande lank vertraag.
Die aandeelprys het Woensdagaand op R1,78 gesluit.
Beleggers het op hete kole gesit en wag vir die geouditeerde jaarstate vir die boekjaar tot einde September 2017, wat reeds ’n jaar gelede uitgereik moes word.
Lees ook: Steinhoff: Jaarstate, ondersoek maande vertraag
Vandag presies ’n jaar gelede het beleggers met die skoknuus wakker geword dat dié jaarstate nie meer uitgereik gaan word nie en dat Markus Jooste, uitvoerende hoof, met onmiddellike ingang bedank. Steinhoff het ook toe aangekondig ’n forensiese ondersoek gaan deur PwC gedoen word na ongerymdhede in sy boeke.
Dit blyk uit die aankondiging van Steinhoff Donderdag dat die ondersoek baie ingewikkelder is as wat aanvanklik verwag is.
Teen 10:15 het die aandeelprys effens herstel tot R1,54 – byna 13% laer as Woensdag.
Meer oor: Steinhoff | Maatskappye | Steinhoff-Skandaal | Aandeelprys